b'\n_START_ARTICLE_\nGerty Cori\n_START_SECTION_\n\xc5\xbdivljenje in delo\n_START_PARAGRAPH_\nRodila se je v premo\xc5\xbeni dru\xc5\xbeini judovskih izobra\xc5\xbeencev kot najstarej\xc5\xa1a od treh sester. Do desetega leta se je \xc5\xa1olala doma, odtlej pa v zasebni \xc5\xa1oli v Pragi. Po zgledu strica pediatra je \xc5\xbeelela postati zdravnica. Kljub temu, da v tistih \xc4\x8dasih ni bilo v navadi da bi dekleta \xc5\xa1la \xc5\xa1tudirat in ji njeno dotedanje \xc5\xa1olanje ni dalo dovolj podlage iz naravoslovja, je kon\xc4\x8dala pripravljalno \xc5\xa1olo in vpisala \xc5\xa1tudij medicine na Karlovi univerzi v Pragi, kjer je bila ena redkih deklet v letniku. Tu je spoznala svojega bodo\xc4\x8dega mo\xc5\xbea, s katerim sta se hitro ujela. Leta 1920, ko se je vrnil s fronte, sta oba doktorirala, objavila skupni znanstveni \xc4\x8dlanek in se na Dunaju poro\xc4\x8dila. V ta namen se je spreobrnila v katoli\xc5\xa1tvo. Njeno zanimanje za presnovo ogljikovih hidratov je po izro\xc4\x8dilu izviralo od mame, ki je bila diabetik in naj bi ji neko\xc4\x8d rekla:\xc2\xa0\xc2\xbbzdravnica si, najdi mi zdravilo\xc2\xab. Gerty je po tistem delala v pediatri\xc4\x8dni bolni\xc5\xa1nici, a je bilo \xc5\xbeivljenje v povojni Avstriji te\xc5\xbeavno. Zaradi pomanjkanja vitamina A se ji je razvila kseroftalmija, ki je izginila \xc5\xa1ele po vrnitvi v Prago, ko je spet bolje jedla. Dodatno te\xc5\xbeavo je predstavljalo njeno judovsko poreklo, saj je bil to \xc4\x8das vzpona nacionalsocializma in antisemitizma. Posku\xc5\xa1ala sta dobiti delo v ZDA da bi emigrirala, a to ni bilo takoj izvedljivo, zato sta bila pripravljena sprejeti celo slu\xc5\xbebo zdravnikov pri nizozemski vladi na Javi._NEWLINE_Naposled, leta 1922 je Carl le dobil slu\xc5\xbebo raziskovalca na Dr\xc5\xbeavnem in\xc5\xa1titutu za preu\xc4\x8devanje malignih bolezni (danes Spominski in\xc5\xa1titut Roswell Park) v mestu Buffalo (New York), kamor mu je Gerty sledila pol leta kasneje kot asistentka patologinja; njuni raziskovalni poti se do konca njenega \xc5\xbeivljenja nista ve\xc4\x8d lo\xc4\x8dili. Se je pa dolgo \xc4\x8dasa soo\xc4\x8dala s spolno diskriminacijo in drugimi preprekami - imela je mnogo ni\xc5\xbejo pla\xc4\x8do in prepri\xc4\x8devali so ju, da je\xc2\xa0\xc2\xbbneameri\xc5\xa1ko\xc2\xab\xc2\xa0\xc4\x8de mo\xc5\xbe in \xc5\xbeena delata skupaj, njo pa, da bo \xc5\xa1kodila mo\xc5\xbeevi karieri \xc4\x8de bo vztrajala pri sodelovanju z njim. Kljub temu nista obupala in sta pri\xc4\x8dela z enim najplodovitej\xc5\xa1ih sodelovanj v znanosti sploh; \xc4\x8deprav je bil in\xc5\xa1titut usmerjen v raziskave raka in radioterapije, je imel Carl zaradi ohlapnega vodstva veliko svobode, tako da sta se lahko posve\xc4\x8dala svojemu osrednjemu zanimanju. V okrog 50 skupnih znanstvenih \xc4\x8dlankih v tem obdobju sta poro\xc4\x8dala o svojih odkritjih na podro\xc4\x8dju presnove ogljikovih hidratov, predvsem njeno hormonalno uravnavanje na ravni organizma (nadaljnjih 11 je objavila Gerty samostojno). Njun prvi preboj je pri\xc5\xa1el z odkritjem t. i. Corijevega cikla pretvorbe glukoze v glikogen in obratno. Dokazala sta, da je mle\xc4\x8dna kislina klju\xc4\x8den vmesni \xc4\x8dlen v tem procesu, posrednik med glikogenom, ki nastane v mi\xc5\xa1icah, in glikogenom, ki se razgrajuje v jetrih. Leta 1928 je postala naturalizirana ameri\xc5\xa1ka dr\xc5\xbeavljanka._NEWLINE_Leta 1931 sta od\xc5\xa1la na Washingtonovo univerzo v St. Louisu, od koder je Carl nepri\xc4\x8dakovano dobil ponudbo za mesto predavatelja in vodje oddelka za farmakologijo kot Gasserjev naslednik. Kljub temu, da sta opravljala enakovredno delo, je imela ona bistveno ni\xc5\xbeji polo\xc5\xbeaj asistentke in temu primerno ni\xc5\xbejo pla\xc4\x8do. Raziskave sta nadaljevala na izoliranih tkivih in odkrila produkt razgradnje glikogena, glukozo-1-fosfat (znan tudi kot\xc2\xa0\xc2\xbbCorijev ester\xc2\xab) ter encim, ki katalizira njegovo sintezo - fosforilazo. Dokazala sta, da je produkt obrnjene reakcije glikogen, s \xc4\x8demer sta postala prva, ki jima je uspelo sintetizirati biolo\xc5\xa1ko makromolekulo in vitro, vendar je kasneje postalo jasno, da je samo stranski produkt, saj je lahko pretvorba med glukozo in mle\xc4\x8dno kislino neposredna. Poleg tega sta se v tem \xc4\x8dasu ukvarjala tudi z izolacijo fosforilaze s kristaliziranjem in preu\xc4\x8devanjem njenih kemi\xc4\x8dnih lastnosti. Leta 1936 se jima je rodil sin Thomas. V 1940. letih sta raziskovala regulacijo presnove glukoze z insulinom, adrenalinom in drugimi hormoni, vendar jima mehanizma delovanja insulina ni uspelo razkriti. Gerty je \xc5\xa1ele leta 1943 zaradi pomanjkanja predavateljev, ki so od\xc5\xa1li na fronto, dobila polo\xc5\xbeaj predavateljice in do leta 1947 napredovala do naziva redne profesorice._NEWLINE_Njune uspehe je zasen\xc4\x8dila Gertyjina neozdravljiva bolezen, ki se je razvila konec 1940. let. Prvi znaki mieloskleroze, motnje v delovanju kostnega mozga, ki povzro\xc4\x8da anemijo, so se pokazali na smu\xc4\x8danju poleti 1947. Za to boleznijo je trpela \xc5\xa1e naslednjih deset let, odvisna od rednih krvnih transfuzij, a je kljub temu nadaljevala z delom skoraj do konca. Umrla je na njunem domu v St. Louisu leta 1957.\n_START_SECTION_\nPriznanja\n_START_PARAGRAPH_\nLeta 1947 sta z mo\xc5\xbeem prejela polovico Nobelove nagrade za fiziologijo in medicino in v tem \xc4\x8dasu tudi ve\xc4\x8d priznanj razli\xc4\x8dnih zdru\xc5\xbeenj biokemikov. Gerty je prejela tudi \xc4\x8dastne doktorate ve\xc4\x8d univerz, med njimi Univerze Yale in Univerze Columbia. Takratni ameri\xc5\xa1ki predsednik Harry S. Truman jo je imenoval za \xc4\x8dlanico upravnega odbora Nacionalne znanstvene fundacije za dva mandata._NEWLINE_Po zakoncih Cori je \xc4\x8de\xc5\xa1ki astronom Anton\xc3\xadn Mrkos poimenoval leta 1983 odkriti asteroid 6175 Cori, po Gerty Cori pa sta poimenovana tudi krater Cori na Luni in istoimenski krater na Veneri.'